
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА
        ОТ  ДИАНА САВАТЕВА – ЗАМЕСТНИК - КМЕТ „КУЛТУРА, ТУРИЗЪМ И СПОРТ“

Относно: Приемане на Актуализация на стратегия за устойчиво развитие на туризма в Община Бургас 2022 - 2030 година и План за действие 

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
            Настоящият стратегически документ представлява актуализация и допълнение към съществуващата Стратегия за устойчив туризъм на Община Бургас 2018 – 2023 г., с което се удължава периодът й на действие до 2030 г. Настоящият документ е изготвен в изпълнение на задълженията на кмета на Община Бургас за разработване на програма за развитие на туризма, произтичащи от разпоредбата на чл. 11 от Закона за Туризма. Програмата е в съответствие с приоритетите на областната стратегия и маркетинговата стратегия на туристически район „Южно Черноморие“ и е съобразена с местните туристически ресурси и потребности.
      Град Бургас често се възприема като разпределителен център за туристите по Южното Черноморие. През последните години въпреки пандемичните условия, градът успя да се наложи като водеща дестинация в България за градски туризъм, насочен към вътрешните туристи, които търсят сигурна ваканция с море, добра храна, поносими цени и богата културна програма. Основната идея, заложена във всички дейности, е „Сигурен бряг за туризъм!“ Въпреки сложната обстановка, град Бургас продължава да открива своя туристически летен сезон в началото на месец май.
            Община Бургас успя бързо да се адаптира към новия тренд в годините на COVID-19 – уикенд, подходящ най-вече за вътрешния пазар и изключително кратките срокове в планирането на туристическите пътувания. Хотелите, заведенията и атракционите се насърчават да изпращат предложения, с които да се включат в тематичните уикенди, станали емблематичен туристически продукт за град Бургас в последните две години. Уикенд предложенията се пакетират в обща програма, допълнена с културни и спортни събития на общината. Рекламата и комуникацията между участниците в общия продукт се осъществяваше чрез социалните мрежи - страницата във Facebook - Go to Burgas, с платени спотове и директни канали във Viber за представители на бранша. Огромно влияние за запълняемостта на местата за настаняване и хранене играе налагането на град Бургас като фестивален център. Градът е домакин на едни от най-големите музикални събития в страната, предлагайки уникални места за провеждането им в зоната за обществен достъп на Пристанище Бургас, Остров „Света Анастасия“ и други сцени до самата брегова линия. Морската среда създава естествена шумопоглъщаща стена и предлага едно незабравимо усещане за посетителите.
 Въпреки успехите на град Бургас да поддържа туристическия бизнес жив, продължава да е налице силно изразената тенденция за сезонност в туристическото предлагане и това най-вече се дължи на липсата на целогодишни линии от и към Летище Бургас. Надежда за преодоляване на тази тенденция и уплътняване на туристическите потоци в сезона, дават новите, подобрени възможности за събитиен и конгресен туризъм. През 2021 г. бяха открити два големи конферентни центъра в града – реновираният хотел „България“ с 4 зали и над 400 седалки и Конгресен център към ДППИ клон Бургас в зоната за обществен достъп на Пристанище Бургас.
            С увеличаване на легловата база в Община Бургас се създават условия за по - силна конкуренция между местата за настаняване, което ще допринесе за адаптирането на бизнеса към пазарния принцип на формиране на цената. В последните 3 години са разкрити и реновирани 7 нови хотелски бази, някои от които в по-висока категория. Към 01.08.2022 г. според данни от ЕСТИ, местата за настаняване в Община Бургас са 694 с леглова база 8315. Към края на 2022 г. се отчита 41.26% ръст на регистрираните нощувки и 37.61% ръст на туристическите пътувания в Община Бургас спрямо предпандемичната 2019 г. Все още обаче липсва достатъчно предлагане на хотелски услуги от най-висок клас за разлика от Община Варна.
В тази връзка актуализираната стратегия на Община Бургас за устойчив туризъм цели да интегрира ключови компоненти, необходими за възстановяването на туристическата индустрия след пандемията от SARS-CoV-19, минимизиране на негативните последствия върху туристическия сектор от настоящия конфликт в Украйна и Черноморския басейн и акцентиране върху успешните модели за засилване на туристопотока, с едновременно съобразяване със световните тенденции. Пътуванията ще се възобновят, когато хората почувстват, че те са безопасни и че местата, които ще посетят са сигурни локации. Туризмът ще продължи да бъде ключов двигател на икономическия растеж на Община Бургас, затова актуализирането и залагането на адекватна срочна стратегия, която да е съобразена с характеристиките на променящия своят облик туризъм, е по-важна от всякога.
Нашата визия за 2030 г. е град Бургас да бъде световно известна устойчива и жизнена дестинация, лесно достъпна и предпочитана, призната с богатите си културни активи, открито морско пространство и пейзажи, завладяващ набор от забележителни преживявания и с изключителното гостоприемство. Постигането на тази визия ще изисква всички туристически интереси в Община Бургас да бъдат подкрепени на национално и местно ниво, а местната администрация се ангажира да ръководи тази стратегия в партньорство с туристическата индустрия.
            За да се конкурира на международно ниво, град Бургас трябва да съобрази своите цели и предприеме мерки да адаптира стратегията си за туризъм, така че да постигне ключовите фактори, направляващи развитието на туристическия бранш в следващите години.
Определени са следните ключови насоки за развитие:
1. Бургас – безопасен и отговорен – развитие на туризма в условията на COVID-19;
2. Бургас – адаптивен и гъвкав – предлагащ продукти и услуги, съобразени с динамично променящата се среда и аудитория;
3. Бургас – достъпен и модерен – градът мобилизира територия, подобрява качеството на инфраструктурата си, развива хибридни и полифункционални пространства;
4. Бургас – вълнуващ, артистичен и спортен – развитие на градски и уикенд туризъм, утвърждаване на града като фестивална, културна, филмова и спортна дестинация, постигане на синергия между отделните сфери като механизъм за преодоляване на сезонността;
5. Бургас – зелената врата на Европа – утвърждаване на нови модели на потребителско поведение с приоритет на устойчиви хранителни подходи, целящи преминаване от линейна към кръгова икономика, енергийна независимост, отговорно и климатично неутрално потребление на ресурсите;
6. Смарт Бургас – утвърждаване на нови форми на промотиране, маркетинг, дигитализиране на културното, историческо и природно наследство.
Настоящият стратегически документ е изготвен по проект „Ролята на културата и културното наследство в развитието на отговорен, новаторски и устойчив туризъм (CHRISTA)“, реф. № PGI000057, финансиран по Програма за междурегионално сътрудничество Интеррег Европа 2014-2020 (INTERREG EUROPE) на Европейския съюз. В рамките на девет месеца от началото на 2022 г. са проведени три срещи с представители на браншовите организации, места за настаняване, атракциони и заведения в Община Бургас. В него се предвижда запазването на всички отчетни механизми от действащата „Стратегия за устойчив туризъм на Община Бургас“.
            На 27.09.2022 г. е проведено обществено обсъждане по реда на Наредбата за организиране и провеждане на обществени обсъждания от Община Бургас, за което обществеността е информирана чрез покана, публикувана в сайта на Община Бургас на 24.08.2022 г. На срещата присъстваха представители на общинска администрация и на туристическия бранш. 
	Актуализацията на стратегията е представена и приета на Заседание № 2 от 29.09.2022 г. на Консултативен съвет по въпросите на туризма към Кмета на Община Бургас (т. 2 от Протокол от 29.09.2022 г.). 
            Документът е съгласуван с РИОСВ – Бургас за преценка на необходимостта от екологична оценка. 
С Решение  № БС – 14 - ЕО/01.02.2023 на РИОСВ – гр. Бургас е преценено, че Актуализация на стратегията за устойчив туризъм на Община Бургас 2022 – 2030 г. не попада в хипотеза за извършване на екологична оценка. Изпълнението на стратегията в дългосрочен  план и произтичащите от това планове, програми, проекти и инвестиционни предложения не носят риск от натрупване на отрицателни кумулативни въздействия върху компонентите и факторите на околната среда. 
            Планът за действие към Актуализацията на стратегия за устойчиво развитие на туризма в Община Бургас 2022 - 2030 година е изцяло съобразен с приетия План за интегрирано развитие на Община Бургас за периода 2021-2027, определящ средносрочните цели и приоритети за устойчиво развитие на територията.

Предвид изложеното и на основание чл. 21, ал. 1, т. 12 от Закона за местното самоуправление и местната администрация, във връзка с чл. 11, ал. 1 от Закона за туризма, предлагам, Общински съвет - Бургас да вземе следното

Р Е Ш Е Н И Е :

Приема Актуализация на стратегия за устойчиво развитие на туризма в Община Бургас за периода 2022-2030 г. и План за действие; 
    
 Приложения:
1. Актуализация на стратегия за устойчиво развитие на туризма 2022-2030 и план за    действие;
2. Покана за провеждане на обществено обсъждане;
3. Протокол от проведено обществено обсъждане;
4. Писмо от РИОСВ с техен изх. № ПД-2616(5)/01.02.2023 г.;
5. Протокол от Заседание № 2 от 29.09.2022 г. на Консултативен съвет  по въпросите на туризма към Кмета на Община Бургас.



ДИАНА САВАТЕВА								
Зам.-кмет „Култура, туризъм и спорт”
Община Бургас

